Read in English . L-Unjin tal-Infermiera u l-Qwiebel (MUMN) qalet li jekk ma jintlaqgħux ir-rakkomandazzjonijiet tagħha biex jitjieb il-programm tat-tilqim kontra l-Covid-19, hija se tiddikjara tilwima industrijali. F'ittra miftuħa indirizzata lis-Segretarju Permanenti tal-Ministeru tas-Saħħa Joseph Rapa, il-President tal-MUMN Paul Pace qallu li l-MUMN tinsab diżappuntata ħafna li dak li qalet hi fuq in-nuqqas t'organizzazzjoni fl-għoti tat-tilqim ġie injorat mill-Kap Eżekuttiv tal-Kura Primarja, li qal li l-kwistjonijiet tal-infermiera huma bla bażi. Pace kkundanna l-mod kif hu ġie deskritt bħala "distruttiv," u kif ingħad li l-unjin m'għandhiex tkun involuta fit-tentufiet tat-tilqim. Skont Pace, dan juri li l-Kap Eżekuttiv tal-Kura Primarja ma kellu l-ebda intenzjoni li jagħti widen lill-infermiera, aktar u aktar li jindirizza t-tħassib tagħhom. Huwa ssokta jgħid li min-nuqqas t'organizzazzjoni li deher ilbieraħ, fejn anzjani spiċċaw jinġabru qaqoċċa barra ċ-ċentri tas-saħħa biex jieħdu l-vaċċin, u qajla nżammet id-distanza soċjali, jidher biċ-ċar li l-MUMN kellha raġun. Barra minn hekk, il-pazjenti bdew jirrabjaw mal-infermiera minħabba l-istennija, mentri l-infermiera jkunu jridu ambjent kalm biex jippreparaw il-vaċċin u jagħtuh sewwa. Ilbieraħ Filmat: Jinġemgħu kju ta' anzjani biex jieħdu l-vaċċin barra ċ-Ċentru tas-Saħħa L-MUMN trid li: Ikun hemm iżjed uffiċjali tas-sigurtà (imqar tnejn) f'kull ċentru tas-saħħa Li l-listi tat-tilqim jiġu vverifikati billi jsiru telefonati lill-pazjenti biex jiżguraw li dawn għadhom ħajjin u li lesti li jmorru jieħdu l-vaċċin (l-MUMN trid li t-telefonati ma jsirux mill-istaff taċ-ċentri tas-saħħa) Li l-ħin bejn pazjent u ieħor ikun ta' nofs siegħa, mhux ta' ħames pazjenti fi kwarta Dwar dan l-aħħar punt, l-MUMN ikkummentat dwar kif minħabba l-ksieħ, il-pazjenti jkunu libsin madwar ħames biċċiet ħwejjeġ fuq xulxin, allura sakemm jinżgħu dawn il-ħwejjeġ biex jitlaqqmu, jilħaq jgħaddi l-ħin. Apparti dan, xi ċentri tas-saħħa għandhom problema bl-aċċessibbiltà. L-unjin qalet li jekk dawn it-talbiet tagħha ma jintlaqgħux minnufih, hi se tiddikjara tilwima industrijali. Hija qalet ukoll li se tiltaqa' mal-infermiera li jaħdmu fis-Saħħa Primarja biex tara x'aktar diffikultajiet qed jaffaċċjaw dawn il-persuni. Il-Professur Charmaine Gauci, waqt l-aġġornament ta' kull ġimgħa dwar is-sitwazzjoni tal-Covid-19 fil-Gżejjer Maltin, appellat biex kulħadd iżomm il-ħin tal-appuntament. Hija spjegat li kien hemm uħud li kellhom l-appuntament fil-11am u fid-9am kienu diġà fil-kju. X'qal aktar il-President tal-MUMN? Se nieħdu s-snin biex inlaqqmu lil kulħadd – President tal-MUMN .td_uid_3_600442a8b4ac0_rand.td-a-rec-img{text-align:left}.td_uid_3_600442a8b4ac0_rand.td-a-rec-img img{margin:0 auto 0 0}